नेतन्याहू की फौज के अटैक में 11 लोग मारे गए थे, हमास ने रॉकेट हमले से जवाब दिया
Israel-Palestine Conflict Escalates as Airstrikes are Carried Out गाजा में गुरुवार को इजराइली सेना और फिलिस्तीनी आतंकवादियों ने एक दूसरे पर हवाई हमले किए। पहले फिलिस्तीन ने गाजा पट्टी से इजराइल की तरफ 6 रॉकेट दागे।
गाजा में गुरुवार को इजराइली सेना और फिलिस्तीनी आतंकी संगठन हमास ने एक-दूसरे पर हमले किए। हमास ने अपने कब्जे वाले गाजा पट्टी से इजराइल पर 6 रॉकेट दागे। इजराइली सेना ने आयरन डोम डिफेंस सिस्टम से 5 रॉकेट को मार गिराया। छठवां रॉकेट खाली मैदान में जाकर गिरा।
2 घंटे बाद इजराइल ने गाजा की एक हथियारों फैक्ट्री और मिलिटेंट कैम्प पर हमला किया। कहा- दोनों जगहें हमास के कंट्रोल में हैं।
इजराइल ने पहले वेस्ट बैंक पर की थी रेड
इजराइल ने बुधवार को नबलस के वेस्ट बैंक पर 20 साल की सबसे खतरनाक रेड की थी। इस हमले में 11 फिलिस्तीनियों की मौत हो गई थी। 100 से ज्यादा लोग घायल हुए थे। मरने वालों में 16 साल का लड़का और एक बुजुर्ग भी शामिल थे। फिलीस्तीन के टॉप ऑफिशियल हुसैन-अल-शेख ने इस रेड को हत्याकांड बताया।
हमले में आतंकी कमांडर की मौत
इजराइली सेना ने कहा कि बुधवार को हुई रेड में आतंकियों की छुपने की एक जगह को निशाना बनाया गया था। यहीं से वो वेस्ट बैंक पर गोलीबारी करते थे। सेना ने रेड में एक वॉन्टेड आतंकी के मारे जाने का भी दावा किया है। वहीं इस्लामिक जिहाद आतंकी संगठन ने भी उनके एक कमांडर सहित 6 फिलिस्तीनियों के मारे जाने की बात कही है।
UN चीफ और US विदेश मंत्री ने शांति की अपील की
इजराइल और फिलिस्तीन के बीच बढ़ते हमलों को देखते हुए UN चीफ एंटोनियो गुटेरेस ने शांति बनाए रखने की अपील की। उन्होंने कहा- वेस्ट बैंक में हिंसा सबसे खतरनाक स्तर पर पहुंच गई है। ऐसे में हमारा पहला लक्ष्य हिंसा को टालना होना चाहिए। वहीं अमेरिकी विदेश मंत्री एंटनी ब्लिंकन ने इजराइली प्रधानमंत्री बेन्जामिन नेतन्याहू और फिलिस्तीनी राष्ट्रपति महमूद अब्बास से फोन पर बात करके शांति बनाने की अपील की।